Twee vroue sterf toe motor rolDie voertuig wat naby Tarentaalrand in Tzaneen gerol het. Foto: ER24 Twee vroue, vermoedelik in hul 30’s, is dood nadat ŉ voertuig Saterdagmiddag verskeie kere naby Tarentaalrand in Tzaneen in Limpopo gerol het. Werner Vermaak, woordvoerder van ER24, het gesê paramedici van verskillende ambulansdienste het net voor 17:00 by die toneel opgedaag waar hulle die motor etlike meters van die pad in ŉ veld aangetref het. Die twee insittendes het reeds aan hul beserings beswyk. Die oorsaak van die ongeluk sal ondersoek word. In nog ŉ onverwante ongeluk is drie mans beseer nadat hul motor Saterdagmiddag teen ŉ muur langs die Old Otteryweg in Kaapstad gebots het. Die ongeluk langs die Old Otteryweg in Kaapstad. Foto: ER24 Paramedici en reddingsdienste is omstreeks 16:30 na die toneel ontbied waar hulle die drie mans nog in die voertuig aangetref het. Volgens Vermaak het die bestuurder en agterste passasier matige beserings opgedoen, terwyl die voorste passasier ernstige beserings opgedoen het. Die voorste passasier moes met meganiese toerusting uit die wrak van die motor gesny word. Die mans is op die toneel behandel voordat hulle na ŉ hospitaal geneem is.